CELEX: 32015D1207(01)
Language: bg
Date: 2014-06-10 00:00:00
Title: Решение на Съда на Европейския съюз от 10 юни 2014 година относно депозирането на историческите архиви на Съда на Европейския съюз в историческите архиви на Европейския съюз (Европейски университетски институт)

7.12.2015   
            
            
               BG
            
            
               Официален вестник на Европейския съюз
            
            
               C 406/2
            
         Решение на Съда на Европейския съюз
   от 10 юни 2014 година
   относно депозирането на историческите архиви на Съда на Европейския съюз в историческите архиви на Европейския съюз (Европейски университетски институт)
   (2015/C 406/02)
   СЪДЪТ НА ЕВРОПЕЙСКИЯ СЪЮЗ,
   като взе предвид Протокола относно Статута на Съда на Европейския съюз (наричан по-нататък „Протоколът“), и по-специално членове 35 и 53 от него, както и член 7, параграф 1 от приложение I;
   като взе предвид член 20, параграф 3 от Процедурния правилник на Съда, член 26 от Процедурния правилник на Общия съд и член 19, параграф 2 от Процедурния правилник на Съда на публичната служба;
   като взе предвид Регламент (ЕИО, Евратом) № 354/83 от 1 февруари 1983 г. на Съвета относно отваряне за обществеността на историческите архиви на Европейската икономическа общност и на Европейската общност за атомна енергия (1), изменен с Регламент (ЕО, Евратом) № 1700/2003 на Съвета от 22 септември 2003 година (2);
   като взе предвид споразумението, сключено между Европейските общности и Европейския университетски институт (ЕУИ) от 17 декември 1984 г. относно договора за депозирането в ЕУИ на историческите архиви на Общностите и отварянето им за обществеността от ЕУИ, и по-специално член 3 от него;
   като взе предвид Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3);
   като взе предвид решението на Административната комисия от 29 април 2013 г. относно съдържанието на каталога на историческите архиви,
   ПРИЕ НАСТОЯЩОТО РЕШЕНИЕ:
   Член 1
   Предмет
   1.   С настоящото решение се установяват вътрешните правила относно депозирането на историческите архиви на Съда на Европейския съюз в историческите архиви на Европейския съюз (Европейски университетски институт).
   2.   Настоящото решение се допълва от правилата на Съда, на Общия съд и на Съда на публичната служба относно условията за съхранение и отваряне за обществеността на документите, притежавани от тези институции в рамките на правораздавателната им дейност, както и от решението на секретаря на Съда на Европейския съюз относно условията за съхранение и отваряне за обществеността на документите, притежавани от Съда на Европейския съюз при упражняване на административните му функции.
   Член 2
   Обхват
   1.   Настоящото решение се прилага за историческите архиви на Съда на Европейския съюз, създадени в рамките на дейността на юрисдикциите и службите на институцията.
   2.   Исторически архиви на Съда на Европейския съюз са всички оригинали или заместващи ги документи, които са включени в каталога повече от тридесет години, в съответствие с приетия от Административната комисия план за класиране. Относно документите, свързани със съдебно производство, тридесетгодишният период се изчислява от датата, на която приключва съответното производство.
   3.   Планът за класиране в каталога на историческите архиви на Съда на Европейския съюз се изменя в съответствие с решенията на Административната комисия.
   Член 3
   Депозиране на историческите архиви
   1.   Съдът на Европейския съюз предава за депозиране историческите си архиви на ЕУИ при условията, определени в настоящото решение, както и в специално споразумение, сключено с ЕУИ.
   2.   Отговорността и финансовите условия, които уреждат депозирането, цифровизацията, разходите за транспорт и за предаване на историческите архиви на Съда на Европейския съюз в ЕУИ, се определят в споразумение между Съда на Европейския съюз и ЕУИ.
   3.   Параграф 1 не е пречка Съдът на Европейския съюз да реши да не депозира, по правни съображения или ако това е необходимо за правилното му функциониране, определени оригинали или заместващи ги документи.
   Член 4
   Ред и условия за отваряне за обществеността на историческите архиви
   1.   Преди да даде достъп до депозиран документ, ЕУИ иска разрешение от Съда на Европейския съюз. Съдът на Европейския съюз разглежда това искане по-специално предвид изключенията, които следват от членове 35 и 53 от Статута на Съда на Европейския съюз, както и от член 7, параграф 1 от приложение I към него и от член 2 от изменения Регламент (ЕИО, Евратом) № 354/1983. Достъпът до документите може да бъде предоставян по категории, стига Съдът на Европейския съюз да установи, че не се прилага някое от тези изключения.
   2.   Исканията относно документи, свързани със съдебни производства, се разглеждат от съответната юрисдикция, която при спазване на приетите от нея ред и условия проверява дали някое от изключенията, които следват от член 2 от Регламент (ЕИО, Евратом) № 354/1983, не възпрепятства достъпа. Достъп до документи, свързани с тайната на разискванията, не се дава при никакви обстоятелства.
   3.   ЕУИ предоставя на разположение на обществеността под формата на копия —освен ако ползвателят не докаже специален и надлежно обоснован интерес от достъп до оригинала в съответствие с член 1, параграф 5 от Регламент (ЕИО, Евратом) № 354/1983 — депозираните при него исторически архиви на Съда на Европейския съюз, при положение че се приложат параграфи 1 и 2 от настоящия член.
   4.   Условията и редът за отваряне на историческите архиви, предадени от Съда на Европейския съюз на ЕУИ, са посочени на интернет страницата на всяка от двете институции, под формата на каталог и условия за достъп.
   
      Съставено в Люксембург на 10 юни 2014 година.
      
         
            Председател
         
         V. SKOURIS
      
      
         
            Секретар
         
         A. CALOT ESCOBAR
      
   
   
      (1)  ОВ L 43, 15.12.1983 г., стp. 1, Специално издание на български език, 2007 г., глава 16, том 1, стр. 3.
   
      (2)  ОВ L 243, 27.9.2003 г., стp. 1, Специално издание на български език, 2007 г., глава 16, том 1, стр. 149.
   
      (3)  ОВ L 8, 12.1.2003 г., стp. 1, Специално издание на български език, 2007 г., глава 13, том 30, стр. 142.